b"\n_START_ARTICLE_\nGens M\xc3\xa0rcia\n_START_PARAGRAPH_\nM\xc3\xa0rcia (en llat\xc3\xad: Marcia) era una gens romana d'origen patrici que m\xc3\xa9s tard va tenir una branca plebea. _NEWLINE_El seu nom apareix algunes vegades escrit Martia (Martia). Aquesta gens afirmava que era descendent d'Anc Marci el quart rei de Roma, i m\xc3\xa9s endavant una de les seves branques familiars va assumir el cognom Rex. Tot i aquesta reivindicaci\xc3\xb3, no apareix cap patrici amb el nom Marci\xc2\xa0(Marcius) o Marti\xc2\xa0(Martius) excepte Coriol\xc3\xa0 i nom\xc3\xa9s despr\xc3\xa9s de la llei Lic\xc3\xadnia que va obrir el consolat als plebeus. Aquesta gens va obtenir els m\xc3\xa9s alts c\xc3\xa0rrecs a la rep\xc3\xbablica i sobretot el consolat. _NEWLINE_El primer c\xc3\xb2nsol de la gens va ser Gai Marci Rutile Censor\xc3\xad\xc2\xa0(310 aC). Coriol\xc3\xa0 era patrici, per\xc3\xb2 la resta dels Marcis coneguts tots s\xc3\xb3n plebeus amb els cognoms Censor\xc3\xad\xc2\xa0(Censorinus), Crisp (Crispus), F\xc3\xadgul (Figulus), Lib\xc3\xb3 (Libo), Filip (Philippus), Ral\xc2\xb7la\xc2\xa0(Ralla), Rex, Ruf (Rufus), Rutil (Rutilus), S\xc3\xa8ptim (Septimus), Serm\xc3\xb3 (Sermo) i Tr\xc3\xa8mul (Tremulus). Alguns membres de la fam\xc3\xadlia no portaven cap cognom."